
[bookmark: TextBodyBegin]Európsky parlament,
–	so zreteľom na žiadosť o zbavenie Grzegorza Brauna imunity prijatú listom z 31. októbra 2025, v ktorom generálny prokurátor Poľskej republiky postúpil žiadosť hlavného veliteľa poľskej polície v súvislosti s trestným konaním, ktoré sa má začať voči Grzegorzovi Braunovi, oznámenú v Európskom parlamente 13. novembra 2025,
–	so zreteľom na skutočnosť, že sa predpokladá, že Grzegorz Braun sa vzdal práva byť vypočutý v súlade s článkom 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019[footnoteRef:2], [2:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115.] 

–	so zreteľom na článok 105 ods. 2 a 5 Ústavy Poľskej republiky,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0118/2026),
A.	keďže generálny prokurátor Poľskej republiky postúpil listom z 31. októbra 2025 žiadosť vrchného veliteľa poľskej polície o zbavenie imunity Grzegorza Brauna, poslanca Európskeho parlamentu zvoleného v Poľsku, v súvislosti s údajnými previneniami, ku ktorým došlo v roku 2025;
B.	keďže podľa tejto žiadosti Grzegorz Braun 10. júla 2025 počas spomienkovej akcie v súvislosti s 84. výročím masakru židovského obyvateľstva stál so skupinou osôb uprostred verejnej cesty v Jedwabnom a údajne blokoval premávku na tejto komunikácii; keďže tento údajný skutok napĺňa skutkovú podstatu priestupku podľa článku 90 ods. 1 zákona o priestupkoch z 20. mája 1971;
C.	keďže, ako sa uvádza v žiadosti, 10. júla 2025 počas spomienkovej akcie v súvislosti s 84. výročím masakru židovského obyvateľstva v Jedwabnom stál Grzegorz Braun so skupinou osôb uprostred verejnej komunikácie neďaleko vchodu na židovský cintorín a údajne sa odmietol podriadiť príkazom policajného dôstojníka, ktorý ho vyzval, aby sa správal v súlade so zákonom a umožnil vozidlám prechádzať, čím úmyselne a výrazne bránil výkonu služobných povinností; keďže tento údajný skutok napĺňa skutkovú podstatu priestupku podľa článku 65a zákona o priestupkoch z 20. mája 1971;
D.	keďže Grzegorz Braun bol zvolený do Európskeho parlamentu v európskych voľbách v júni 2024, a preto bol v čase spáchania údajných priestupkov poslancom Európskeho parlamentu;
E.	keďže údajné priestupky ani z toho vyplývajúca žiadosť o zbavenie Grzegorza Brauna imunity nesúvisia s jeho názorom alebo hlasovaním pri výkone funkcií v zmysle článku 8 Protokolu č. 7 o výsadách a imunitách Európskej únie;
F.	keďže v článku 9 ods. 1 písm. a) Protokolu č. 7 o výsadách a imunitách Európskej únie sa stanovuje, že v priebehu zasadnutí Európskeho parlamentu požívajú poslanci Európskeho parlamentu na území ich vlastného členského štátu imunitu priznanú členom parlamentu ich členského štátu;
G.	keďže podľa článku 105 ods. 2 a 5 Ústavy Poľskej republiky odo dňa oznámenia výsledkov volieb až do dňa skončenia mandátu nesmie byť poslanec bez súhlasu Sejmu trestne stíhaný ani zadržaný či zatknutý, s výnimkou prípadov, keď je zadržaný pri páchaní trestného činu a keď je jeho zadržanie potrebné na riadny priebeh konania;
H.	keďže účelom imunity podľa Protokolu č. 7 o výsadách a imunitách Európskej únie je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri plnení poslaneckých povinností, ktoré nemožno oddeliť od týchto povinností;
I.	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
J.	keďže Európsky parlament v tomto prípade nenašiel žiadny dôkaz fumus persecutionis, t. j. nezdá sa, že zámerom predmetného súdneho konania je poškodiť politickú činnosť Grzegorza Brauna ako poslanca Európskeho parlamentu, a teda nezávislosť Európskeho parlamentu;
K.	keďže Európsky parlament nemôže prevziať úlohu súdu a poslanec nemôže byť v súvislosti s postupom zbavenia imunity považovaný za obvineného[footnoteRef:3]; [3:  	Rozsudok Všeobecného súdu z 30. apríla 2019, Briois/Parlement, T-214/18, ECLI:EU:T:2019:266.] 

1.	rozhodol zbaviť Grzegorza Brauna imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušnému orgánu Poľskej republiky a Grzegorzovi Braunovi.

